Opdatering: Aalborg Universitet meddeler onsdag eftermiddag at den planlagte genåbning af systemerne skrider frem efter planen - så nogenlunde i hvert fald. Der er nemlig tekniske udfordringer med den tjeneste, der lader brugerne skifte password. Seneste nyt om IT-nedbruddet på AAU kan følges på aau.dk. Aalborg Universitet lukkede tirsdag aften, i al hast, ned for alle interne IT-systemer på universitetet i både Aalborg og på universitetes lokaliteter i Esbjerg og København En 'kritisk hændelse' i IT-infrastrukturen fik universitet til at mistænke, at et cyberangreb var i gang og derfor valgte man, for at være på den sikre side, at lukke alt ned. Onsdag formiddag meddeler universitetet, at den hurtige nedlukning gjorde det muligt at inddæmme og begrænse hændelsen. Man er dog ikke kommet nærmere en konklusion i forhold til spørgsmålet om, hvorvidt universitetet har været udsat for et egentligt angreb. Det skal interne analyser af systemerne nu være med til at afklare. Foreløbig konklusion: Persondata og forskning ikke ramt Universitetet planlægger onsdag at genåbne telefon- og mailsystemer for ansatte og studerende. Det kan ske, fordi de foreløbige analyser af hændelsen viser, at hverken forskningsdata eller personfølsomme informationer har forladt de interne IT-systemer. Strategisk rådgiver på Aalborg Universitet Bo Jeppesen fortæller, at man har underrettet Datatilsynet om hændelsen, så man kan sikre, at alle relevante analyser og undersøgelser bliver iværksat. Svarfrist forlænges 4800 kommende studerende har fået tilbud om en studieplads på Aalborg Universitet fra september. Af dem mangler omkring 300 at svare på, om de ønsker at gøre brug af tilbuddet - og deres svarfrist bliver som følge af den uventede nedlukning forlænget med nogle dage.

Referat:
Ansatte og studerende får fra onsdag eftermiddag igen adgang til telefonsystemer og e-mail.